Grendel, Gábor, poslanec NR SR (2023-12-05):
Ďakujem pekne za slovo, pán predsedajúci. Dámy a páni, vládna koalícia ide spáchať atentát na právny štát. Zbavuje sa policajtov, ide zlikvidovať špeciálnu prokuratúru, zmierniť tresty, legalizovať kradnutie. Prečo to vládna koalícia robí? Aby bolo na Slovensku menej korupcie? Figu borovú! Vládna koalícia ide spáchať atentát na právny štát preto, aby právoplatne neukončené korupčné kauzy z minulosti išli do stratena a aby korumpovať a kradnúť sa na Slovensku opäť oplatilo. Spravodlivosť má všade vo svete zaviazané oči, aby rozhodovala spravodlivo a nehľadela na to, o kom rozhoduje. Táto vláda však ide spravodlivosti ešte aj zapchať uši, vyrezať jazyk a zviazať ruky. Toto je priorita číslo jeden tejto vlády a aby zakryla medzinárodnú hanbu, ktorú za tieto kroky utŕži, bude odvádzať pozornosť aj takýmito schôdzami. Viacerí poslanci SMER-u sa tu posťažovali, kto v sále je a kto nie je počas tejto schôdze. Naozaj táto schôdza pôsobí ako sólo jazda SMER-u, z iných koaličných strán nezaznelo ani jedno jediné slovo či už vo vystúpení v rozprave, alebo vo faktických poznámkach. A je to veľký paradox tejto schôdze. Toto je totiž historicky prvý prípad, kedy sa Národná rada Slovenskej republiky pokúša uplatniť zákon o hmotnej zodpovednosti politikov v praxi. Škoda, že tento zákon zatiaľ na Slovensku neplatí. A viete, prečo neplatí? Zákon o hmotnej zodpovednosti politikov dodnes na Slovensku neplatí preto, lebo poslanci strany SMER ho nikdy v histórii nepodporili. Poslanci tej strany, ktorá ako jediná koaličná strana sa dnes ozýva v tejto sále, nikdy nepodporili zákon o hmotnej zodpovednosti politikov. A tých možností nebolo málo. Len tak zbežne si povedzme za posledných zhruba osem rokov. 22. septembra 2016 navrhli hmotnú zodpovednosť politikov poslanci odídenci zo strany SIEŤ. Ani jeden hlas zo SMER-u za. 27. októbra 2016 skupina poslancov za OĽANO predložila tento zákon, ani jeden hlas zo SMER-u za. 15. júna 2017, skupina poslancov za OĽANO, opäť ani jeden hlas zo SMER-u za. 23. október 2018, odídenci zo strany SIEŤ, ani jeden hlas zo strany SMER za. 15. máj 2019, skupina poslancov za OĽANO, ani jeden hlas zo SMER-u za. 25. september 2019, skupina poslancov za stranu SME RODINA, ani jeden hlas zo strany SMER za. 5. október 2022, skupina poslancov OĽANO, ani jeden hlas zo strany SMER za. 15. marec 2023, to už bol vládny návrh zákona o správnom súdnom poriadku, kde sa riešila táto vec, bolo to schválené v prvom čítaní, potom to zarezané, už to tu dnes zaznelo, ani jeden hlas zo SMER-u za. Všetko ste sa snažili zabiť už v prvom čítaní, až na jednu výnimku sa vám to podarilo. Nikdy ani jeden hlas zo SMER-u za. A dokonca nikdy ani slovko o tom prečo. Ani jedno vystúpenie v rozprave som nenašiel. Ani jednu faktickú poznámku, kde by ste vysvetlili, prečo ste nepodporili vyvodenie hmotnej zodpovednosti politikov. Vítam preto, že dnes poslanci strany SMER uznávajú potrebu vyvodzovanie hmot... vyvodzovania hmotnej zodpovednosti voči politikom. A my poslanci z klubu SLOVENSKO, KÚ, ZA ĽUDÍ máme pre vás riešenie. Lebo dôležité je nielen veci kritizovať, ale ponúkať aj riešenia. Ideálne také, ktoré sú v súlade so zákonom. Na decembrovú schôdzu Národnej rady znovu predkladáme návrh na zavedenie hmotnej zodpovednosti verejných funkcionárov, máte teda unikátnu šancu ukázať v praxi, či ste za hmotnú zodpovednosť politikov len slovami, alebo aj skutkami. A aby som vám to uľahčil, predložím na dnešnú mimoriadnu schôdzu uznesenie a chcem aj vás posmeliť, aby ste toto uznesenie podporili. Najprv zacitujem z dôvodovej správy. Ako konštatuje aj Najvyšší kontrolný úrad vo svojej správe o výsledku kontroly 2023 Hospodárenie s verejnými prostriedkami vynaloženými na Expo Dubaj: „Každý subjekt verejnej správy je povinný pri používaní verejných prostriedkov zachovávať hospodárnosť, efektívnosť a účinnosť ich použitia.” V slovenskej legislatíve však stále absentuje účinný nástroj na vyvodenie tzv. hmotnej zodpovednosti verejných funkcionárov za porušenie tejto ich povinnosti. Najbližšiu príležitosť bude mať Národná rada Slovenskej republiky na svojej 6. schôdzi so začiatkom 6. decembra 2023. Keďže návrh skupiny poslancov Národnej rady Slovenskej republiky na vyvod.. na vydanie zákona, ktorým sa mení a dopĺňa zákon o zodpovednosti za škodu spôsobenú pri výkone verejnej moci a o zmene niektorých zákonov v znení neskorších predpisov, predkladá skupina opozičných poslancov nedisponujúcich potrebnou parlamentnou väčšinou, žiadame v tejto uznesení, ktorú, ktoré o chvíľu prečítam, žiadame vládu o prijatie kladného stanovisko k tomuto návrhu a žiadame tiež vládu, aby využila váhu svojej autority a podnietila poslancov Národnej rady Slovenskej republiky kandidujúcich za súčasné koaličné strany, aby tento návrh podporili. A teraz, ak dovolíte, prečítam návrh nového uznesenia na dnešnú mimoriadnu schôdzu Národnej rady Slovenskej republiky. Uznesenie Národnej rady Slovenskej republiky k Správe (NKÚ) o výsledku kontroly 2023 s názvom: Hospodárenie s verejnými prostriedkami vynaloženými na EXPO Dubaj. Národná rada Slovenskej republiky: a) berie na vedomie správu o výsledku kontroly 2023 Hospodárenie s verejnými prostriedkami vynaloženými na EXPO Dubaj Najvyššieho kontrolného úradu, b) vyjadruje znepokojenie nad každým nehospodárnym nakladaním s verejnými prostriedkami a c) žiada vládu Slovenskej republiky prijať kladné stanovisko a vyjadriť podporu k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 514/2003 o zodpovednosti za škodu spôsobenú pri výkone verejnej moci a o zmene a doplnení niektorých zákonov v znení neskorších predpisov (tlač 61), ktorý Národná rada Slovenskej republiky prerokuje v prvom čítaní na svojej 6. schôdzi so začiatkom 6. 12. 2023. Koniec návrhu na uznesenie, ďakujem pekne.